b'\n_START_ARTICLE_\nSt\xc3\xb8vdrager\n_START_PARAGRAPH_\nSt\xc3\xb8vdrager (syn. st\xc3\xb8vblad) (botanisk latin, stamen) er betegnelsen for det eller de hanlige organer i Angiospermernes blomster. I almindelighed best\xc3\xa5r en st\xc3\xb8vdrager af en pollenproducerende st\xc3\xb8vknap som sidder h\xc3\xa6vet p\xc3\xa5 en steril st\xc3\xb8vtr\xc3\xa5d. St\xc3\xb8vknappen best\xc3\xa5r som regel af fire st\xc3\xb8vs\xc3\xa6kke, der sidder parallelt ved siden af hinanden i st\xc3\xb8vdragerens l\xc3\xa6ngderetning. St\xc3\xb8vs\xc3\xa6kkene \xc3\xa5bnes ved modenhed og frigiver pollen. Som regel sker det ved en l\xc3\xa6ngdeslids._NEWLINE_St\xc3\xb8vdragernes udseende afspejler ofte blomstens best\xc3\xb8vningsbiologi. For eksempel har vindbest\xc3\xb8vede ofte meget lange st\xc3\xb8vtr\xc3\xa5de som kan l\xc3\xb8fte pollenfrigivelsen ud i luftstr\xc3\xb8mmen omkring blomsten. St\xc3\xb8vtr\xc3\xa5dene kan have en s\xc3\xa6rlig farve eller i\xc3\xb8jnefaldende udv\xc3\xa6kster som kan tjene til at lede bes\xc3\xb8gende insekter p\xc3\xa5 vej. St\xc3\xb8vdragere kan helt miste deres seksuelle funktion og omdannes til andre funktioner, fx nektarier eller kronblade, som det kendes fra "fyldte" blomster. I s\xc3\xa5 fald kaldes den omdannede st\xc3\xb8vdrager et staminodium._NEWLINE_Antallet af st\xc3\xb8vdragere per blomst var grundlaget for inddelingen af planterne i Linn\xc3\xa9s system.'